প্রথম রাতেই ধুন্ধুমার চ্যাম্পিয়ন্স লিগ, জয় আর্সেনাল, রিয়ালের

স্পোর্টস ডেস্ক: দশজনে খেলেও মার্সেইয়ের বিরুদ্ধে তিন পয়েন্ট তুলে নিল রিয়াল মাদ্রিদ (Real Madrid)। রেকর্ড ১৫ বার ইউরোপ সেরা দল এবারের চ্যাম্পিয়ন্স লিগ শুরু করল জয় দিয়ে। সান্তিয়াগো বার্নাবেউতে জোড়া গোল করলেন কিলিয়ান এমবাপে (Kylian Mbappe), দুটোই পেনাল্টি থেকে। প্রথম পেনাল্টি একেবারেই ন্যায্য, তবে দ্বিতীয়টা বড্ড ‘সফ্‌ট’।

ম্যাচের শুরুতে ভালো খেলছিল রিয়াল। কিন্তু ২২ মিনিটে মার্সেইকে এগিয়ে দেন টিমোথি উইয়া, অনবদ্য অ্যাসিস্ট করেন প্রাক্তন ম্যান ইউ ফরোয়ার্ড মেসন গ্রিনউড (Mason Greenwood)। ছ’ মিনিট পরেই পেনাল্টি থেকে সমতা ফেরান এমবাপে। ৭২ মিনিটে মার্সেইয়ের গোলকিপারকে কপাল দিয়ে ধাক্কা মেরে লাল কার্ড দেখেন রিয়ালের দীর্ঘদিনের সৈনিক দানি কার্ভাহাল।

আরও পড়ুন: শুভমনদের জার্সিতে এবার কাদের নাম? বিরাট ঘোষণা BCCI-এর

সংখ্যাধিক্যের সুবিধা নিতে পারেনি ফরাসি ক্লাব। আক্রমণে চাপ বাড়ালেও রিয়াল গোলকিপার থিবাউ কুর্তোয়া বিপদ ঘটতে দেননি। উল্টে বক্সের মধ্যে বল হাতে লেগে যায় মার্সেই ডিফেন্ডারের। ইচ্ছা করে হাত লাগাননি, তিনি শরীরের ভারসাম্য হারিয়ে মাটিতে ভর দিতে যাচ্ছিলেন, কিন্তু বল তাঁর হাতে লেগে যায়। রেফারি পেনাল্টির নির্দেশ দেন এবং ১২ গজ দূর থেকে বল গোলে রাখেন এমবাপে।

এদিন অ্যাথলেটিক ক্লাব বিলবাওয়ের মাঠে গিয়ে ২-০ জিতল আর্সেনাল (Arsenal FC)। প্রথমার্ধে কোনও গোল হয়নি। দ্বিতীয়ার্ধে পরিবর্ত হিসেবে নামা গ্যাব্রিয়েল মার্তিনেলি (৭২ মিনিট) এবং লিয়ান্দ্রো ত্রোসার্দ (৬৭ মিনিট) অ্যাওয়ে ম্যাচ থেকে তিন পয়েন্ট এনে দেন। আর্সেনালের চির-প্রতিদ্বন্দ্বী টটেনহ্যাম এদিন ভিলারিয়ালকে ১-০ হারিয়েছে। বেনফিকাকে ৩-২ হারাল কারাবাগ এফকে এবং ইউনিয়ন সাঁ গিলোর কাছে ১-৩ হেরে গিয়েছে পিএসভি।

তবে এদিনের সেরা ম্যাচ অবশ্যই জুভেন্তাস বনাম বরুসিয়া ডর্টমুন্ড। ৯০ মিনিট শেষে খেলার ফলাফল ৪-৪ এবং আশ্চর্যের বিষয় আটটি গোলই হয়েছে দ্বিতীয়ার্ধে। প্রথমে গোল করে ডর্টমুন্ড, সমতা ফেরায় জুভেন্তাস। আবারও ডর্টমুন্ড এগিয়ে যায় এবং সমতা ফেরায় জুভে। এবার পরপর দুই গোল করে ৪-২ এগিয়ে যায় জার্মানির ক্লাব। ম্যাচের তখন পাঁচ-ছয় মিনিট বাকি। কিন্তু হার না মানা মানসিকতা সঙ্গী করে ৯০+৪ এবং ৯০+৬ মিনিটে দুই গোল করে ম্যাচ থেকে এক পয়েন্ট ছিনিয়ে নেয় ইতালির ক্লাব। তুরিন শহরের ঐতিহ্যশালী স্টেডিয়াম তখন উত্তেজনায় কাঁপছে।